Απόφαση 2003/484/ΚΕΠΠΑ του Συμβουλίου της 27ης Ιουνίου 2003 για την εφαρμογή της κοινής θέσης 2003/280/ΚΕΠΠΑ προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την πρώην Γιουγκοσλαβία ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη την κοινή θέση 2003/280/ΚΕΠΠΑ του Συμβουλίου, της 16ης Απριλίου 2003, προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την πρώην Γιουγκοσλαβία (ICTY)(1), και ιδίως το άρθρο 2, σε συνδυασμό με το άρθρο 23 παράγραφος 2 της συνθήκης για την Ευρωπαϊκή Ένωση, Εκτιμώντας τα ακόλουθα: (1) Με την κοινή θέση 2003/280/ΚΕΠΠΑ το Συμβούλιο έλαβε μέτρα προς απαγόρευση εισόδου ή διέλευσης διά της επικρατείας κρατών μελών σε πρόσωπα που ενέχονται σε δραστηριότητες που βοηθούν ορισμένα πρόσωπα που παραμένουν ελεύθερα να εξακολουθούν να διαφεύγουν από τη δικαιοσύνη ως προς εγκλήματα για τα οποία τους έχει απαγγείλει κατηγορία το ICTY. (2) Μετά από συστάσεις του γραφείου του ύπατου εκπροσώπου για τη Βοσνία και την Ερζεγοβίνη, θα πρέπει να συμπεριληφθούν και άλλα άτομα στα μέτρα αυτά, ΑΠΟΦΑΣΙΖΕΙ: Άρθρο 1 Ο κατάλογος των προσώπων που παρατίθεται στο παράρτημα της κοινής θέσης 2003/280/ΚΕΠΠΑ αντικαθίσταται από τον κατάλογο που παρατίθεται στο παράρτημα της παρούσας απόφασης. Άρθρο 2 Η παρούσα απόφαση παράγει αποτελέσματα από την ημερομηνία έκδοσής της. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 27 Ιουνίου 2003.

[Source: multi_eurlex | Tokens: 1354]